Pooblastilo o nazivu "Častnik elektronik" nove zahteve po "Manilskih spremembah 2010"

POOBLASTILO O NAZIVU "ČASTNIK ELEKTRONIK" – nove zahteve po "Manilskih spremembah 2010"
S 1.1.2012 so stopile v veljavo Manilske spremembe 2010, STCW konvencije (Manilske spremembe 2010), ki so prinesle večje spremembe STCW konvencije in Kodeksa, med drugim tudi zahteve za častnike elektronike.
Uredba o pooblastilih pomorščakov (Uradni list RS, št. 85/2014, v nadaljevanju: Uredba) predvideva pridobitev pooblastila o nazivu "častnik elektronik" v skladu z Manilskimi spremembami 2010.
Pogoji za pridobitev pooblastila o nazivu "častnik elektronik", ki jih mora izpolnjevati pomorščak:
-
imeti 18 let in končano osnovno šolo,
-
imeti 12 mesecev praktičnega usposabljanja v skladu z zahtevami oddelka A-III/6 kodeksa STCW, od tega najmanj 6 mesecev plovbne dobe kot pripravnik, ali 36 mesecev praktičnega usposabljanja, od tega najmanj 30 mesecev plovbne dobe v strojni službi,
-
opraviti izpit za častnika elektronika in
-
pridobiti posebna pooblastila: osnovna usposobljenost za delo na ladji (drugi odstavek A-VI/1), ravnanje z rešilnim in reševalnim čolnom (prvi do četrti odstavek A-VI/2), požarna varnost (prvi do četrti odstavek A-VI/3), nujna medicinska pomoč (prvi do tretji odstavek A-VI/4) ter potrdilo: vodenje in upravljanje človeških virov na operativni ravni.
V skladu z Manilskimi spremembami 2010 je za "obstoječe pomorščake" predvidena prehodna ureditev v III. poglavju Priloge k STCW konvenciji, kot je bila nazadnje spremenjena. V Pravilu III/6 (točka 4) je določeno, da:
"Pogodbenica lahko šteje da zahteve pravila III/6 izpolnjujejo tisti pomorščaki, ki so opravljali ustrezno službo na ladji najmanj 12 mesecev v zadnjih 5 letih pred začetkom veljavnosti tega pravila za posamezno pogodbenico in izpolnjujejo standard usposobljenosti iz oddelka A-III/6 kodeksa STCW."
Uredba ne predvideva posebne ureditve za pomorščake, ki so opravljali ali opravljajo dela častnika elektronika, saj ni mogoče predvideti vseh primerov takih pomorščakov.
Po posvetovanju z ladjarjem, sindikatom pomorščakov in izvajalci usposabljanja, je bila za te pomorščake dogovorjena naslednja ureditev:
"Izpolnjevanje standardov usposobljenosti iz oddelka A-III/6 se prizna pomorščakom, ki predložijo dokazilo, da so si pridobili eno izmed naslednjih stopenj in smeri izobrazbe:
-
srednješolska: elektrotehnik, elektrotehnik elektronik, elektrotehnik energetik, tehnik računalništva, tehnik mehatronike;
-
visokošolska:: diplomirani inženir elektrotehnike (VS) smeri študijskega programa: avtomatika, avtomatika in robotika, elektronika, energetska tehnika in avtomatizacija postrojev (prvostopenjski visokošolski strokovni študijski programi), diplomirani inženir ladijskega strojništva (VS), diplomirani inženir navtike (VS);
-
univerzitetna: diplomirani inženir elektrotehnike (UN) smeri: avtomatika, avtomatika in robotika, elektronika, energetika in mehatronika, močnostna elektrotehnika (prvostopenjski univerzitetni študijski program elektrotehnika)."
Pomorščak mora:
-
izpolniti vlogo in priložiti zahtevana dokazila;
-
izpolnjevati predpisane zdravstvene pogoje za delo na ladji, kar dokazuje z veljavnim zdravniškim spričevalom pooblaščenega zdravnika;
-
imeti najmanj 12 mesecev plovbne dobe v zadnjih 5 letih pred 1.1.2012 kot častnik elektronik (electro-technical officer);
-
opraviti izpit, predpisan za pridobitev pooblastila.
Pomorščak mora imeti:
-
posebna pooblastila: osnovna usposobljenost za delo na ladji (drugi odstavek A-VI/1), ravnanje z rešilnim in reševalnim čolnom (prvi do četrti odstavek A-VI/2), požarna varnost (prvi do četrti odstavek A-VI/3), nujna medicinska pomoč (prvi do tretji odstavek A-VI/4) in ozaveščenost o zaščiti ter
-
potrdilo: vodenje in upravljanje človeških virov na operativni ravni.
Vloga za pridobitev pooblastila je dostopna na spletni strani Uprave:
http://www.up.gov.si/fileadmin/up.gov.si/pageuploads/STCW/STROJ_WEB.pdf.
|